DECIZIA COMISIEI
din 25 februarie 2009
de acordare a unei derogări în favoarea Austriei în conformitate cu Decizia 2008/671/CE privind utilizarea armonizată a spectrului radio în banda de frecvențe 5 875-5 905 MHz pentru aplicațiile sistemelor inteligente de transport (SIT) legate de siguranță
[notificată cu numărul C(2009) 1136]
(Numai textul în limba germană este autentic)
(2009/159/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Decizia nr. 676/2002/CE a Parlamentului European și a Consiliului din 7 martie 2002 privind cadrul de reglementare pentru politica de gestionare a spectrului de frecvențe radio în Comunitatea Europeană (Decizia privind spectrul de frecvențe radio) (1), în special articolul 4 alineatul (5),
având în vedere Decizia 2008/671/CE a Comisiei din 5 august 2008 privind utilizarea armonizată a spectrului radio în banda de frecvențe 5 875-5 905 MHz pentru aplicațiile sistemelor inteligente de transport (SIT) legate de siguranță (2), în special articolul 3 alineatul (2),
având în vedere cererea formulată de Austria la data de 25 noiembrie 2008,
întrucât:
(1)
În conformitate cu Decizia 2008/671/CE, statele membre au obligația de a desemna și de a pune la dispoziție în mod neexclusiv banda de frecvențe 5 875-5 905 MHz pentru sisteme inteligente de transport (SIT), cu respectarea anumitor parametri, până la data de 6 februarie 2009.
(2)
Articolul 3 alineatul (2) din Decizia 2008/671/CE prevede că, prin derogare, statele membre pot solicita perioade de tranziție și/sau măsuri privind partajarea spectrului de frecvențe radio, în temeiul articolului 4 alineatul (5) din Decizia nr. 676/2002/CE.
(3)
Austria a informat Comisia că, deoarece această bandă este asignată în prezent în mod exclusiv sistemelor radio punct la punct de transmisie în microunde de știri, emisiuni și reportaje (Electronic News Gathering, ENG), nu este în măsură să îndeplinească la timp cerințele prevăzute în Decizia 2008/671/CE.
(4)
Autorizația de instalare și exploatare a sistemelor ENG punct la punct a fost acordată de autoritățile austriece Societății Austriece de Radiodifuziune în 1989 și este valabilă pe întregul teritoriu al Austriei, fără limite geografice sau temporale. Austria a subliniat faptul că Societatea Austriacă de Radiodifuziune va adopta noi echipamente de transmisie ENG punct la punct, astfel încât să utilizeze o altă bandă de frecvențe și a fost de acord să renunțe la autorizația de a utiliza banda de frecvențe 5 875-5 905 MHz până la 31 decembrie 2011. Începând cu 1 ianuarie 2012, banda de frecvențe 5 875-5 905 MHz va fi pusă integral la dispoziția aplicațiilor SIT legate de siguranță, conform Deciziei 2008/671/CE.
(5)
Prin scrisoarea transmisă Comisiei la 25 noiembrie, Austria a solicitat în mod oficial o perioadă de tranziție în care SIT să poată fi utilizate pe teritoriul său numai în anumite limite temporale și regionale care urmează să fie stabilite după coordonarea, de către autoritățile austriece responsabile de gestionarea spectrului de frecvențe, cu sistemele ENG punct la punct operate de Societatea Austriacă de Radiodifuziune.
(6)
Austria a oferit suficiente informații și justificări de natură tehnică în sprijinul acestei cereri, bazându-se în special pe concluziile CEPT conform cărora, în lipsa unor măsuri luate la nivel național pentru asigurarea coexistenței sistemelor punct la punct și a sistemelor SIT legate de siguranță, este posibil ca între acestea să apară interferențe prejudiciabile. Aceste interferențe prejudiciabile ar putea cauza grave accidente de circulație.
(7)
Interdicția totală de a utiliza banda de frecvențe 5 875-5 905 MHz pentru SIT s-ar limita la arii restrânse din teritoriul Austriei și la perioade scurte de timp. Utilizarea acestei benzi pentru SIT ar fi permisă în continuare pe restul teritoriului Austriei, sub rezerva coordonării de către autoritățile responsabile de gestionarea spectrului de frecvențe în Austria. Prin urmare, derogarea nu ar avea un impact semnificativ asupra implantării tehnologiei SIT în Austria, cu atât mai mult cu cât se preconizează că, până în 2011, disponibilitatea acestor sisteme pe piață va fi relativ limitată.
(8)
Dată fiind natura excepțională a derogării, un raport asupra evoluției situației SIT și ENG în Austria ar contribui la buna desfășurare a perioadei de tranziție.
(9)
Membrii Comitetului pentru spectrul de frecvențe radio au declarat la reuniunea comitetului din 17 decembrie 2008 că nu au obiecții față de această derogare tranzitorie.
(10)
Derogarea solicitată nu va amâna excesiv implementarea Deciziei 2008/671/CE și nici nu va crea diferențe disproporționate în materie de concurență sau de reglementare între statele membre. Derogarea este suficient de întemeiată având în vedere situația particulară a Austriei, iar implementarea deplină a Deciziei 2008/671/CE în acest stat trebuie facilitată,
ADOPTĂ PREZENTA DECIZIE:
Articolul 1
Austria este autorizată să deroge de la îndeplinirea obligațiilor prevăzute în Decizia 2008/671/CE privind utilizarea armonizată a spectrului radio în banda de frecvențe 5 875-5 905 MHz pentru aplicațiile sistemelor inteligente de transport (SIT) legate de siguranță, sub rezerva condițiilor prevăzute în prezenta decizie.
Articolul 2
Până la 31 decembrie 2011, Austria poate impune limite temporale și geografice în ceea ce privește utilizarea benzii de frecvențe 5 875-5 905 MHz pentru aplicațiile legate de siguranță ale SIT, pentru a asigura coordonarea cu sistemele punct la punct operate de Societatea Austriacă de Radiodifuziune în banda respectivă.
Articolul 3
Până la 30 iunie 2011, Austria prezintă Comisiei un raport privind implementarea prezentei decizii.
Articolul 4
Prezenta decizie se adresează Republicii Austria.
Adoptată la Bruxelles, 25 februarie 2009.